FTIT MAĠIJA TAGĦMEL TAJJEB... Il-loġika tagħti lill-bniedem dak li għandu bżonn. Il-maġija tagħtih dak li jixtieq... Tom Robbins (kittieb Amerikan) Għall-intervisti tiegħi ġeneralment inħobb nagħżel nies li forsi qatt jew ftit li xejn ikun instema' dwarhom. Inkun irrid indaħħal ftit maġija f'ħajjithom flimkien ma' daqsxejn fama, suċċess u rikonoxximent. Madanakollu dil-ġimgħa ksirt dir-regola... għalkemm mhux għal kollox. Iltqajt mal-preżentattriċi Ruth Frendo li naturalment m'għandha bżonn tal-ebda introduzzjoni magħkom. Permezz ta' din l-intervista hi fetħet bieb ħelu fuq ħajjitha li forsi ftit jafu dwaru u li jien ma tantx kont qed nippretendi li ser insib.... Lil Ruth ilni nsegwiha fuq diversi programmi imma l-aktar wieħed għal qalbi, bla dubju huwa Pandora. Jogħġobni għax jitratta suġġetti misterjużi bħal affarijiet paranormali u sopranaturali.... nieħu pjaċir insegwih u nitkexkex fl-istess ħin. Daqstant ieħor laqatni l-ktieb il-ġdid tagħha li jġib l-istess isem tal-programm u li t-tnehdija tiegħu saret fl-Imdina Dungeons. Tafu intom... qisek anki bla ma trid, ftit ftit mill-esperjenzi tibda tibni sensazzjoni dwar bniedem. U dwar Ruth kelli daqsxejn impressjoni partikolari peress li hi titratta dawn is-suġġetti. Madanakollu dan il-ħsieb mal-ewwel dab fix-xejn hekk kif poġġejna fuq il-mejda u bdejna nitkellmu dwar il-kollezzjoni li hi għandha tant għal qalbha. Ruth tikkollezzjona dekorazzjonijiet tal-Milied ta' kull xorta, forma u qies. Però hemm kundizzjoni waħda fuqhom – kollha huma magħmula mill-injam. Xtaqt inkun naf għaliex? "F'dawn l-aħħar snin saru moda dawn is-siġar tal-Milied imżejjnin b'xi kulur partikolari bħal deheb, fidda, aħmar jew ikħal. Mhux koroh taf, imma narahom naqra bla ħajja. Għall-kuntrarju, l-injam jagħti dak is-sens ta' sħana u ta' merħba waqt li fl-istess ħin joħloq atmosfera tradizzjonali. Apparti minn hekk id-dekorazzjonijiet li normalment insibu llum għalkemm ħafna minnom huma sbieħ u fini, narahom jarmu element ta' produzzjoni tal-massa. L-injam jagħti dik l-emozzjoni ta' valur u uniċità u jagħmel l-oġġett jidher aktar oriġinali." Uritni xi wħud minnhom... "Dawn huma ftit għax b'kollox għandi madwar 600 biċċa. Fil-fatt bl-amment diffiċli biex ngħidlek eżatt x'għandi għalkemm kollha niftakarhom waħda waħda. Nagħtu każ jekk nidħol f'xi ħanut li jkollu minnhom, mill-ewwel ngħidlek jekk għandix bħalhom jew le." Fost il-kollezzjoni tagħha kien hemm snowmen, father xmas, stilel, anġli, suldati, bambini, presepji, pasturi, ċriev, nani u għefiered. Insomma, ħafna minn kollox! Imma din il-kollezzjoni kif bdiet? "Meta kelli xi disgħa snin, iz-zija Marianne li kienet tħobb issiefer sikwit, marret l-Isvezja u minn hemm ġabitli nofs ġewża b'bambin tal-injam fiha u miksi b'kutra ċkejkna tal-injam ukoll. Dar-rigal mill- ewwel seraqli qalbi bi ħlewwitu għalkemm ta' tifla li kont qatt ma bsart x'għad iwassalni biex nagħmel. Dik il-ġewża fil-fatt kienet l-ewwel dekorazzjoni tal-injam li kelli u li għadni ngħożż sal-ġurnata ta' llum. Sena wara qlajt sett ieħor ta' dekorazzjonijiet tal-Milied, kollu magħmul mill-injam. Kont nintilef indawwarhom f'idi u nħares lejhom. Erħili nitħasseb u nimmaġina min ħadimhom ... ovvjament dak iż-żmien ma kellix dubju li kienu dawk in-nani ż-żgħar li jgħinu lil Father Xmas jaħdem ir-rigali. Kont narahom ċari quddiem għajnejja huma u jiddeċiedu ħosbiena liema forma ser jagħtu lil dik il-biċċa njama li jkollhom f'idejhom biex imbagħad erħilhom inaqqxu, jiddiżinjaw u jagħtu l-kulur. Kienu mumenti maġiċi tal-Milied li ma ninsa qatt." Skoprejt illi l-Milied minn dejjem lagħab karta importanti fil-ħajja tal-familja ta' Ruth... "Jien il-Milied minn dejjem kont inħobbu. Tfuliti għaddejtha mal-familja estensiva tiegħi li primarjament kienet tikkonsisti fija, l-ġenituri tiegħi, iz-zija, in-nanna u l-kelba. Mal-ġenituri tiegħi kont inħobb narma s-siġra tal-Milied u nixtri u narma l-pasturi. Maz-zija kont nieħu gost nixtri r-rigali. Filwaqt li n-nanna kienet teħodni nara l-presepji. Kull membru tal-familja tiegħi inzerta li jħobb ħafna daż-żminijiet u għalhekk għandi memorji sbieħ u ferrieħa tagħhom. Niftakar ukoll sewwa li kont naqra tifla fitta mhux ħażin u kelli drawwa li kienet toħloq daqsxejn ħsara! Kont inħobb indawwar minn post għall-ieħor id-dekorazzjonijiet tal-Milied li jkunu fuq is-siġra. Kienet logħba għalija. L-ewwel insejjaħ lil kulħadd u nġegħlhom jimmemorizzaw dak li qed jaraw imdendel mas-siġra. Imbagħad huma kienu joħorġu u wara li nibdel il-postijiet tad-dekorazzjonijiet, riedu jaqtgħu x'biddilt. Il-problema kienet li dawn id-dekorazzjonijiet kienu tal-ħġieġ u kont inkisser xi tnejn 'l hemm u 'l hawn. Forsi, issa li qed naħseb fuqha, għalhekk ħajjruni għad-dekorazzjonijiet tal-injam!" Tlabt lil Ruth tirrakkuntali xi stejjer interessanti biex akkwistat dawn id-dekorazzjonijiet... "Għal honeymoon jien u Charlot morna l-Amerika. Hemmhekk sirna nafu li kien hemm stabbilment li jbiegħ id-dekorazzjonijiet tal-Milied. Kien jinsab madwar sagħtejn il-bogħod bil-coach u għalkemm dat-tip ta' trasport għat-tul idejjaqni ħafna, xorta waħda mort. Qgħadna nistennewh jiftaħ imma mbagħad sibt ħafna affarijiet sbieħ. Darba minnhom konna qegħdin ir-Russja u hemmhekk sibna matrioshka magħmula minn diversi Father Xmas u ġewwa nett kien hemm sett ta' dekorazzjonijiet tal-Milied żgħar tal-injam. Darb'oħra konna fuq cruise il-Messiku u f'ħanut fuq il-vapur intbaħt li kien hemm wieħed qiegħed ibiegħ dawn id-dekorazzjonijiet. Intlift inqalliblu u nfittex biex nagħżel l-iktar biċċiet oriġinali. Kif mort inħallas qalli li fit-12 il-sena li kien ilu jaħdem hemm qatt ma kien ra lil xi ħadd entużjast daqsi għal dawk l-oġġetti! Dekorazzjoni partikolari oħra tahieli wieħed li sar jaf li għandi din il-kollezzjoni u waqt li kien Betlehem sabli presepju żgħir tal-injam u ġabuli. Kif qed tara hemm ħafna stejjer konnessi ma' din il-kollezzjoni. Għalkemm imbagħad hemm ukoll uħud minnhom li jiena nixtri minn fuq l-internet. Anki prezzhom ivarja ħafna, tant li għandi oġġetti li jiswew 20c imbagħad hemm oħrajn li jiswew ħamsin ewro l-waħda." Imma din il-kwantità ta' dekorazzjonijiet joqogħdu kollha fuq siġra waħda? "Iva dik storja oħra fil-fatt. Bħalissa għandi siġra twila 7 piedi. Kien xtrahieli Charlot bħala sorpriża għall-Milied ftit qabel iżżewwiġna. Flimkien magħha kien irregalali qabda settijiet u dekorazzjonijiet tal-injam li kien qagħad ifittixxli b'paċenzja kbira. Għandi raġel romantiku ħafna... aktar minni żgur! Insomma, jiena għedejt nimla' fuqha dawn id-dekorazzjonijiet li kont ilni nġemma'. Imma għalkemm is-siġra fiha daqsiex, darba waħda xorta waħda għelbet b'kollox taħt it-toqol. U Charlot kellu bil-paċenzja kollha jagħmilli ħadida fil-qiegħ tagħha ħalli jissodaha aktar. Issa għandi l-ħsieb li nixtri siġra oħra għax daż-żmien għandi ħafna aktar dekorazzjonijiet x'indendel." Kont kurjuża nkun naf x'ikunu l-emozzjonijiet tagħha meta tkun qed tarma s-siġra. Kienet għadha kif qaltli li ma tantx hi romantika imma r-risposta li tagħtni ma ppretendejtix hekk... "Qatgħa kbira għax inkun qisni fabbrika għaddejja ngħaġġel biex ma naħlix ħin. Kull sena, kif jgħaddi kollox, ingeżwer dawn id-dekorazzjonijiet wieħed wieħed fit-tissues biex innaqqas kemm jista' jkun mir-riskju li jinkisru. Għalhekk imbagħad is-sena ta' wara, irrid noqgħod nerġa' noħroġhom wieħed wieħed. Biex tifhem naqra kemm nieħu xogħol biss biss ngħidlek li nieħu tmien siegħat b'kollox biex narmaha u tmienja oħra biex inżarmaha lura. Nagħmilhom f'daqqa waħda, f'xi weekend ġeneralment. Xi drabi naqsamha fuq żewġ ġranet. Kif inlesti, niżbarazza l-kaxxi u l-karti kollha li nkun qlajt. Imbagħad nixgħel naqra mużika tal-Milied, nipprepara hot chocolate u hemm jibda l-pjaċir – meta nkun nista' ngawdi s-siġra lesta. Ikun f'dawn il-mumenti meta jibdew għaddejjin minn quddiem għajnejja l-memorji sbieħ ta' meta xtrajthom u l-kummenti ta' dawk li jarawhom. Mumenti żgħar li ma tinsihom qatt." Azzardajt nistaqsiha jekk tħossx nostalġija meta tkun qed terġa' ddaħħalhom lura fil-kaxxi tagħhom. Imma hi kienet deċiża fir-risposta... "Kanna kbira żgur għax kif għedtlek, irrid nerġa' ngħaddi ħin twil naqla' kollox. Fil-fatt jien nibda narma s-siġra mill-aħħar t'Ottubru u nħalliha sal-aħħar ta' Jannar ħalli x-xogħol li nieħu jkun mistħoqq. Għaldaqstant meta niġi biex inżarma, l-festi jkunu ilhom li għaddew u jkolli sebgħa mitt sena biex infittex inneħħi kollox." Daqs dawk dekorazzjonijiet... kien hemm xi waħda li xtaqet takkwista u għadu qatt ma rnexxielha? "Iva ilni 16 il-sena nibni din il-kollezzjoni imma għad m'għandix stilla jew anġlu tal-injam għal fuq il-quċċata tas-siġra. Bħalissa għandi anġlu magħmul mid-drapp u b'idejh maħduma biż-żibeġ tal-injam. Imma m'inix kuntenta biżżejjed. Nixtieq xi ħaġa purament tal-injam, xi ħaġa tradizzjonali. S'issa għadni qatt ma ltqajt ma' dak li nixtieq jien." Ruth kompliet tispjegali kif kultant tidħol f'ħanut u ma ssib xejn. Imbagħad tidħol f'ieħor u ssib ħafna. Ġieli anki jkollha tixtri sett sħiħ bl-istess speċi ta' dekorazzjoni. F'dawn il-każi ma twaħħalx kollox imma terfagħhom fil-kaxxi tagħhom għas-siġra li jmiss! Issuġġerejtilha tpartat... "Għadni qatt ma ltqajt ma' xi ħadd li għandu tip ta' kollezzjoni bħal tiegħi. Kieku tkun interessanti." Ruth qaltli li f'Malta u Għawdex issib dekorazzjonijiet tal-injam mill-isbaħ. Però hi u żewġha ġieli żaru wkoll xi fieri tal-Milied partikolarment fil-Ġermanja u l-Awstrija fejn dax-xogħol hu popolari ħafna. Ma jonqosx li kull fejn imorru jaraw jakkwistawx xi ħaġa tajba għall-kollezzjoni għax fi kliem Ruth din issa saret ossessjoni żgħira tagħha. Staqsejtha jekk għal dan il-għan jippreferux isiefru fi żmien il-Milied? "Le. Dik darba kienet. Konna għamilna l-honeymoon fiż-żminijiet tal-Milied. Imma waqt li konna msefrin irrealizzajna illi dik is-sena tant tlifna okkażżjonijiet fejn is-soltu niltaqgħu mal-ħbieb u mal-membri tal-familja, tant li ddeċidejna li ma nerġgħux insiefru aktar fil-ġranet tal-Milied. Hekk jew hekk, speċjalment permezz tal-internet, dawn l-affarijiet issibhom għall-bejgħ matul is-sena kollha." Intbaħt li l-Milied kien għadu żmien prezzjuż ħafna għal Ruth... "Jiena kont iffortunata ħafna li kelli tfulija maġika. Ħafna mill-membri tal-familja tiegħi huma mdaħħlin fis-settur tal-edukazzjoni u meta kont żgħira f'Diċembru spiss kont niġi mistiedna għal bosta parties tat-tfal. Tgħidx kemm kont naqla' rigali! Għandi wkoll memorji sbieħ tal-familja tagħna f'daż-żminijiet. Ngħidu aħna waqt li konna nkunu qed nippreparaw xi Christmas log: min iħallat it-taħlita, min ikisser il-galettini, min iqatta' ċ-ċirasa u min iħoll iċ-ċikkulata. U jien niġri minn post għall-ieħor innaqqar u hekk. Għaldaqstant ma jistax jonqos illi b'esperjenzi bħal dawn il-Milied baqa' jqanqal ferħ kbir f'qalbi." Xtaqt nagħlaq billi nistaqsiha xi jfisser għaliha l-Milied? "Narah okkażżjoni tajba biex niftakar f'nies li forsi nkun ilni ma nara. Imqar nibgħatilhom kartolina jew xi messaġġ bl-email jew bl-sms. Hija wkoll skuża tajba biex niltaqgħu mal-ħbieb li minħabba x-xogħol tagħna kellna nnaqqsu ħafna ħruġ minn magħhom. Għalija l-Milied huwa ż-żmien fejn jiġru l-affarijiet tajbin u meta qisu kulħadd iġib ruħu xi ftit aħjar. Għalhekk ħassejt ħafna per eżempju meta ġrat dik it-traġedja tat-tsunami. Kull traġedja hija kerha imma fil-Milied ħafna aktar. Il-Milied huwa wkoll mument fejn bħala preżentatriċi niġi mitluba nagħti ftit mill-ħin tiegħi biex nipparteċipa fi programmi fejn ikunu qed jinġabru fondi għall-għajnuna ta' diversi organizzazzjonijiet u individwi. Nipprova dejjem naċċetta għax nemmen b'saħħa illi kulħadd jistħoqqlu jgawdi mill-maġija li joffri dan iż-żmien." Infridna kontra qalbna għax ikolli nistqarr li fil-fatt inħolqot ċerta maġija anki bejnietna. U hekk kif bdejt miexja lura lejn il-karozza tiegħi, f'dik is-sikta ta' lejl mimli kwiekeb, stajt diġà nħoss il-benna li jġib miegħu daż-żmien ħelu ta' Diċembru. (Dan l-artiklu ġie ppubblikat fit-Torċa tat-13 ta' Diċembru 2009) dekorazzjonijiet tal-injam kollezzjonista sigra tal-Milied Tom Robbins Torċa
FTIT MAĠIJA TAGĦMEL TAJJEB...